## Zakon o izmjenama i dopunama Zakona o privatizacijskim investicijskim fondovima

### NN 114/2001 (20.12.2001.), Zakon o izmjenama i dopunama Zakona o privatizacijskim investicijskim fondovima

# HRVATSKI SABOR

# 1880

Na temelju članka 88.
Ustava Republike Hrvatske, donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O PRIVATIZACIJSKIM INVESTICIJSKIM FONDOVIMA

Proglašavam Zakon o
izmjenama i dopunama Zakona o privatizacijskim investicijskim fondovima, koji
je donio Hrvatski sabor na sjednici 7. prosinca 2001.

Broj: 01-081-01-3878/2
Zagreb, 13. prosinca 2001.

Predsjednik
Republike Hrvatske
**Stjepan Mesić,** v. r.

## ZAKON

### O IZMJENAMA I DOPUNAMA ZAKONA O PRIVATIZACIJSKIM INVESTICIJSKIM FONDOVIMA

Članak 1.

U Zakonu o
privatizacijskim investicijskim fondovima (»Narodne novine«, br. 109/97.) u
članku 8. stavku 1. podstavak 3. mijenja se i glasi:

»– iznos jamstvenog pologa i financijski plan
raspolaganja sredstvima jamstvenog pologa, koji mora uključivati troškove
upravljanja Fondom, iskazane na godišnjem nivou, uključivo troškove za
prikupljanje kupona, reklamu, najam uredskog prostora, trošak uvrštenja dionica
na burzu, troškove dozvola, troškove objavljivanja prospekta i periodičkih
priopćenja, troškove članova uprave i nadzornog odbora Fonda, te ostale
troškove upravljanja fondom, osim naknade Društvu,«.

Članak 2.

U članku 25. iza stavka 7. dodaje se stavak 8. koji
glasi:

»(8) Iznimno od stavka 1. ovoga članka iz imovine
Fonda mogu se financirati:

– naknade Središnjoj depozitarnoj agenciji za usluge
depozitorija nematerijaliziranih dionica privatizacijskih investicijskih
fondova,

– naknade društvima za poslovanje vrijednosnim
papirima, burzi i uređenom javnom tržištu koje nastaju u vezi s prodajom i
kupnjom vrijednosnih papira za račun Fonda putem elektronskoga trgovinskog
sustava na burzi i uređenom javnom tržištu,

– naknade društvima za poslovanje vrijednosnim
papirima, burzi ili uređenom javnom tržištu, kao i troškovi financijskog i
investicijskog savjetovanja koji nastanu u vezi s prodajom vrijednosnih papira
kada se ne koristi elektronski trgovinski sustav burze i uređenog javnog
tržišta, odnosno prilikom javnog nadmetanja (javna dražba ili javno prikupljanje
ponuda) i to isključivo za prodaju dionica kada Fond samostalno ili sa trećim
zajedno prodaje dionice jednog izdavatelja koje predstavljaju najmanje 25%
temeljnog kapitala ili ukupnog broja glasova u skupštini tog izdavatelja,

 – troškove
prodaje dionica iz portfelja putem javne dražbe ili javnim prikupljanjem
ponuda,

– troškovi naplate potraživanja Fonda,

– troškovi uvrštenja dionica Fonda na Zagrebačku
burzu, strane burze ili uređena javna tržišta,

– troškovi u svezi s javnom ponudom prema Zakonu o preuzimanju
dioničkih društava.«

Članak 3.

U članku 26. stavak 1. briše se.

Dosadašnji stavci 2. i 3. postaju stavci 1. i 2.

Članak 4.

Iza članka 26. dodaje
se članak 26.a, koji glasi:

»Članak 26.a

(1) Sredstva
ostvarena prodajom iz portfelja Fonda, Fond ulaže u vrijednosne papire
propisane odredbama Zakona o investicijskim fondovima.

(2) Sredstva
ostvarena prodajom iz portfelja Fonda, Fond može ulagati i u komercijalne
zapise i druge kratkoročne dužničke vrijednosne papire s rokom dospijeća od
najviše jedne godine, čija ukupna vrijednost ne smije prelaziti 10% vrijednosti
imovine Fonda.

(3) Ograničenja iz
stavka 2. ovoga članka ne odnose se na kratkoročne vrijednosne papire
izdavatelja: Republike Hrvatske ili za koje garantira Republika Hrvatska,
Hrvatske narodne banke i Ministarstva financija.

(4) Sredstva Fonda ne
smiju se ulagati u nekretnine. Ako Fond stekne nekretnine, Društvo je obvezno
prodati ih u roku od godine dana od dana stjecanja. U slučaju stjecanja
nekretnina prijenosom vlasništva u svrhu osiguranja rok za prodaju nekretnina
počinje teći od dana kada Fond postane punopravni vlasnik nekretnine.«

Članak 5.

Članak 27. mijenja se
i glasi:

»(1) Prodaja dionica
iz portfelja Fonda obvezno se obavlja na burzi vrijednosnih papira ili na
uređenom javnom tržištu, odnosno drugom organiziranom tržištu. Iznimno, ako
Fond ili više Fondova zajedno prodaju dionice jednog izdavatelja koje
predstavljaju najmanje 25% temeljnog kapitala ili ukupnog broja glasova u
skupštini tog izdavatelja, prodaja može biti obavljena i putem javnog
nadmetanja (javnom dražbom ili javnim prikupljanjem ponuda), izvan burze
vrijednosnih papira ili uređenoga javnog tržišta, odnosno drugoga organiziranog
tržišta.

(2) Poziv za
sudjelovanje u javnom nadmetanju i uvjete javnog nadmetanja Društvo je obvezno
objaviti u »Narodnim novinama« i najmanje u jednim dnevnim novinama koje se
redovito prodaju na cijelom teritoriju Republike Hrvatske. Poziv mora biti
upućen javnosti i pravo na sudjelovanje u nadmetanju ne može biti ograničeno na
određene osobe ili vrste osoba.

(3) Komisija može
propisati obvezne uvjete i pravila postupka prodaje dionica iz portfelja Fonda
javnim nadmetanjem.

(4) Fond i Hrvatski
fond za privatizaciju mogu dogovoriti zajedničku prodaju dionica istog
izdavatelja. Takva prodaja obv­e­zno se obavlja javnim nadmetanjem, koje može
biti provedeno i po pravilima po kojima Hrvatski fond za privatizaciju prodaje
dionice iz svog portfelja.

(5) Iznimno od
odredbe stavka 1. ovoga članka, dopuštena je prodaja dionica prihvaćanjem
ponude za preuzimanje dioničkog društva objavljene sukladno Zakonu o postupku
preuzimanja dioničkih društva.

(6) Fond koji ima
dionice jednog izdavatelja koje pred-
stavljaju najmanje 25% temeljnog kapitala ili ukupnog broja glasova u skupštini
tog izdavatelja obvezan je te dionice ponuditi na stalnu prodaju putem uređenog
tržišta vrijednosnica ili ponudom u javnim glasilima i to najmanje jednom u
svakom tromjesečju, počevši od prvoga sljedećeg tromjesečja nakon tromjesečja u
kojem je ovaj Zakon stupio na snagu, s tim da između ponuda ne može proteći
više od četiri mjeseca.

(7) Fond koji ima
dionice jednog izdavatelja koje pred-
stavljaju najmanje 10% temeljnog kapitala ili ukupnog broja glasova u skupštini
tog izdavatelja obvezan je te dionice ponuditi na stalnu prodaju putem uređenog
tržišta vrijednosnica ili ponudom u javnim glasilima i to najmanje jednom u
svakom polugodištu, počevši od prvoga sljedećeg polugodišta nakon polugodišta u
kojem je ovaj Zakon stupio na snagu, s tim da između ponuda ne može proteći
više od osam mjeseci.

(8) Ako društvo za
upravljanje fondom ne postupi sukladno stavku 6. i 7. ovoga članka, Komisija
može postupiti sukladno odredbi članka 38. ovoga Zakona.«

Članak 6.

Iza članka 27. dodaju
se članci 27.a, 27.b i 27.c koji glase:

»Članak 27.a

(1) Kada prodaje
vrijednosne papire na burzi ili uređenom javnom tržištu, Društvo je obvezno
najkasnije četrnaest dana prije dana isticanja ponude za prodaju u trgovinski
sustav, dostaviti toj burzi odnosno uređenom javnom tržištu i Komisiji pisanu
obavijest o namjeravanoj prodaji dionica koja sadrži sljedeće podatke:

1. tvrtku
privatizacijskoga investicijskog fonda,

2. tvrtku društva za
upravljanje privatizacijskim investicijskim fondom,

3. tvrtku izdavatelja
čije dionice društvo za upravljanje privatizacijskim investicijskim fondom ima
namjeru prodati,

4. datum kada će se
ponuda na prodaju istaknuti u trgovinski sustav burze ili uređenoga javnog
tržišta.

(2) Dionicama iz
stavka 1. ovoga članka podrazumijevaju se privatizacijske dionice koje su
fondovi stekli u postupku kuponske privatizacije i privatizacijske dionice koje
su fondovi stekli ili stječu međusobnom trgovinom.

(3) Od obveze izvješćivanja
iz stavka 1. i 2. ovoga članka izuzeta su trgovanja vrijednosnim papirima koji
su uvršteni u službenu (redovitu) kotaciju burze i dionice kojima se trguje
najmanje 10 dana u mjesecu na ostalim kotacijama burze ili ure­đenom javnom
tržištu.

Članak
27.b

Društvo koje ne
istakne najavljenu ponudu, ili ponudu opozove, obvezno je o ovoj činjenici uz
detaljno obrazloženje dostaviti pisanu obavijest Komisiji u roku od sedam dana
od dana najavljenog trgovanja, odnosno poziva.

Članak 27.c

(1) Burza, odnosno
uređeno javno tržište obvezni su obavijest iz članka 27.a ovoga Zakona učiniti
dostupnom svojim članovima putem vlastitoga trgovinskog sustava, odnosno na
drugi odgovara­jući način, prvi radni dan nakon dana primitka obavijesti.

(2) Komisija je
ovlaštena obavijest iz članka 27.a ovoga Zakona učiniti dostupnom javnosti
putem javne informacijske knjižnice, oglasne ploče ili na drugi odgovarajući
način.«

Članak 7.

U članku 28. stavak
3. mijenja se i glasi:

»(3) Nakon isteka
roka iz stavka 1. ovoga članka, društvo ne smije započinjati nikakve poslove u
smjeru raspolaganja imovinom Fonda bez posebnog odobrenja Komisije, sve dok
Komisija ne odobri da Fond nastavi djelovati kao zatvoreni Fond u skladu s
odredbama Zakona o investicijskim fondovima.«

Članak 8.

U članku 30. stavak
2. mijenja se i glasi:

»(2) Ako Komisija
odobri nastavak djelovanja Fonda, Društvo donosi odluke o:

– sazivanju glavne
skupštine Fonda radi povećanja temeljnog kapitala, ako za to postoje uvjeti iz
članka 33. ovoga Zakona

– isplati 50% naknade
Društvu iz imovine Fonda, ako za to postoje uvjeti iz članka 33. ovoga Zakona

– usklađenju akata
Fonda sa Zakonom o investicijskim fondovima, odnosno, ako su ranije donesene,
te odluke stupaju na snagu.«

Stavak 3. mijenja se
i glasi:

»(3) Odluka o
povećanju temeljnog kapitala upisuje se u sud­ski registar na temelju
prethodnog odobrenja Komisije i odluke glavne skupštine Fonda, a nastavak
djelovanja Fonda kao zatvorenog Fonda upisuje se u sudski registar na temelju
prethodnog odobrenja Komisije.«

Članak
9.

U članku 31. stavku
1. ispred riječi: »povećanja temeljnog kapitala« dodaju se riječi: »iznosa
naknade za upravljanje Fondom i«, iza riječi: »kapitala« stavlja se zarez, a
riječ: »i« zamjenjuje se riječju: »te«.

Članak 10.

U članku 32. stavku
2. iza riječi: »Fonda«, dodaju se riječi: »bez posebnog odobrenja Komisije«.

Članak 11.

U članku 33. stavku
1. iza riječi: »prosječne« dodaje se riječ: »vagane«, a riječi: »trajanje
Fonda« zamjenjuju se riječima: »prije dana podnošenja zahtjeva iz članka 28.
stavka 2. ovoga Zakona«.

Stavak 3. mijenja se
i glasi:

»(3) 50% ukupne
naknade određene Statutom i prospektom Fonda Društvo može naplatiti iz imovine
Fonda nakon što nastavak djelovanja Fonda kao zatvorenog fonda bude upisan u
sudski registar.«

Stavak 4. mijenja se
i glasi:

»(4) preostalih 50%
ukupne naknade određene Statutom i prospektom Fonda, Društvo će ostvariti na
sljedeći način:

1. Društvo je obvezno
sazvati glavnu skupštinu Fonda najkasnije 3 mjeseca od odobrenja Komisije, radi
donošenja odluke o povećanju temeljnog kapitala ulozima, u visini 50%
potraživanja naknade, te u slučaju da odluka bude usvojena u skladu s odredbama
Zakona o trgovačkim društvima i Statutom Fonda, povećati temeljni kapital i
izdati nove dionice Fonda u korist Društva, koje se obvezno uvrštavaju na burzu
ili uređeno javno tržište.

2. U slučaju da na
sazvanoj i održanoj skupštini odluka o povećanju temeljnog kapitala ne bude
usvojena u skladu s odredbama Zakona o trgovačkim društvima i Statutom Fonda,
Društvo ima pravo i preostalih 50% potraživanja naplatiti iz imovine Fonda.«

Članak 12.

U članku 35. iza
stavka 1. dodaje se novi stavak 2. koji glasi:

»(2) Ako Komisija na
temelju članka 38. ovoga Zakona povuče odobrenje za poslovanje društva, te se
nakon objave poziva drugim društvima za upravljanje fondovima da podnesu ponude
i zahtjeve za upravljanje određenim Fondom niti jedno društvo ne odazove svojom
ponudom, odnosno ne ispuni uvjete propisane ovim Zakonom, primjenjuje se članak
49. stavak 5., 6. i 7. Zakona o investicijskim fondovima.«

Dosadašnji stavak 2.
postaje stavak 3.

Članak 13.

U članku 40. stavku
1. dodaju se iza točke 7. točke 7.a i 7.b koje glase:

»7.a protivno članku
26.a stječe vrijednosne papire,

7.b protivno članku
26.a stavku 4. ovoga Zakona zaključi ugovor o prodaji, razmjeni ili drugi
pravni posao kojim Fond stječe nekretninu, ili ako ne uskladi imovinu Fonda u
propisanom roku.«

Iza točke 8. dodaju
se točke 8.a i 8.b koje glase:

»8.a protivno članku
27.a ne dostavi pisanu obavijest u roku ili dostavljena obavijest nema
propisani sadržaj,

8.b protivno članku
27.b ne istakne najavljenu ponudu ili ne dostavi pisanu obavijest o opozivu s
obrazloženjem.«

Članak 14.

Iza članka 40. dodaju
se članci 40.a i 40.b koji glase:

»Članak 40.a

(1) Novčanom kaznom u
iznosu od 20.000,00 do 100.000,00 kuna kaznit će se za prekršaj burza i uređeno
javno tržište ako putem vlastitoga trgovinskog sustava u propisanom roku ne
učine dostupnim podatke iz obavijesti o namjeni prodaje dionica, sukladno
članku 27.c stavku 1. ovoga Zakona.

(2) Za prekršaj iz
stavka 1. ovoga članka kaznit će se i novčanom kaznom u iznosu od 5.000,00 do
20.000,00 kuna i odgovorna osoba burze i uređenoga javnog tržišta.

Članak 40.b

(1) Novčanom kaznom u
iznosu od 10.000 do 50.000 kuna kaznit će se za prekršaj društvo za poslovanje
vrijednosnim papirima ako trguje dionicama protivno članku 27. ovoga Zakona.

(2) Za prekršaj iz
stavka 1. ovoga članka novčanom kaznom u iznosu od 5.000 do 10.000 kuna kaznit
će se i odgovorna osoba društva za poslovanje vrijednosnim papirima.«

Članak 15.

(1) Društva za
upravljanje investicijskim fondovima obvezna su imovinu privatizacijskih
investicijskih fondova koja se odnosi na odredbu članka 26.a stavak 1. i 2.
ovoga Zakona uskladiti u roku od jedne godine od dana primjene ovoga Zakona.

(2) Društva za
upravljanje investicijskim fondovima koja su za Fond stekla nekretnine obvezna
su u roku od godine dana od dana primjene ovoga Zakona uskladiti imovinu Fonda
sukladno odredbi članka 26.a. stavka 4. ovoga Zakona.

Članak 16.

Ovaj Zakon stupa na
snagu osmoga dana od dana objave u »Narodnim novinama«, a primjenjuje se od 1.
siječnja 2002.

Klasa: 402-09/01-/02
Zagreb, 7. prosinca 2001.

HRVATSKI  SABOR

Predsjednik
Hrvatskoga sabora
**Zlatko Tomčić,** v. r.

Zakon, NN 114/2001-1880